
I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

Sidarso 4 mg kietosios kapsulės
Sidarso 8 mg kietosios kapsulės


2.	KOKYBINĖ IR KIEKYBINĖ SUDĖTIS

Sidarso 4 mg kietosios kapsulės
Kiekvienoje kietojoje kapsulėje yra 4 mg silodozino.

Sidarso 8 mg kietosios kapsulės
Kiekvienoje kietojoje kapsulėje yra 8 mg silodozino.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Kietoji kapsulė (kapsulė)

Sidarso 4 mg kietosios kapsulės: kietoji želatininė kapsulė, 3 dydžio. Kapsulės korpusas ir dangtelis yra rudai geltonos spalvos. Kapsulės dangtelyje yra įspaustas juodas ženklas S 4 mg. Kapsulės turinys yra balti milteliai.

Sidarso 8 mg kietosios kapsulės: kietoji želatininė kapsulė, 0 dydžio. Kapsulės korpusas ir dangtelis yra baltos spalvos. Kapsulės dangtelyje yra įspaustas juodas ženklas S 8 mg. Kapsulės turinys yra balti milteliai.


4.	KLINIKINĖ INFORMACIJA

4.1	Terapinės indikacijos

Suaugusių vyrų gerybinės prostatos hiperplazijos (GPH) požymių ir simptomų gydymas.

4.2	Dozavimas ir vartojimo metodas

Dozavimas

Rekomenduojama dozė yra viena Sidarso 8 mg kapsulė per parą. Ypatingoms pacientų grupėms rekomenduojama vartoti vieną Sidarso 4 mg kapsulę per parą (žr. toliau).

Senyviems pacientams
Senyvo amžiaus pacientams dozės koreguoti nereikia (žr. 5.2 skyrių).

Pacientams, kurių inkstų funkcija sutrikusi
Pacientams, kuriems pasireiškia lengvas inkstų funkcijos sutrikimas (CLCR nuo ≥50 iki ≤80 ml/min), dozės koreguoti nereikia.
Pacientams, kuriems pasireiškia vidutinio sunkumo inkstų funkcijos sutrikimas (CLCR nuo ≥30 iki <50 ml/min), rekomenduojama pradinė vienkartinė paros dozė yra 4 mg, po savaitės gydymo ją galima didinti iki vienkartinės 8 mg paros dozės, priklausomai nuo individualaus paciento atsako. Nerekomenduojama vartoti pacientams, kuriems pasireiškia sunkus inkstų funkcijos sutrikimas (CLCR <30 ml/min) (žr. 4.4 ir 5.2 skyrius).

Pacientams, kurių kepenų funkcija sutrikusi
Pacientams, kuriems pasireiškia lengvas arba vidutinio sunkumo kepenų funkcijos sutrikimas, dozės koreguoti nereikia.
Kadangi duomenų nėra, nerekomenduojama vartoti pacientams, kuriems pasireiškia sunkus kepenų funkcijos sutrikimas (žr. 4.4 ir 5.2 skyrius).

Vaikų populiacija
Sidarso nėra skirtas vaikų populiacijai šiai indikacijai

Vartojimo metodas

Vartoti per burną.
Kapsulę reikia vartoti valgant, geriau – tuo pačiu dienos metu. Kapsulės negalima laužyti ar kramtyti, bet reikia nuryti visą, geriau – užsigeriant stikline vandens.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

4.4	Specialūs įspėjimai ir atsargumo priemonės

Operacinis suglebusios rainelės sindromas (angl., Intraoperative Floppy Iris Sindrome, IFIS)
IFIS (siauro vyzdžio sindromo variantas) buvo stebimas kataraktos operacijos metu kai kuriems pacientams, kurie tuo metu arba prieš tai buvo gydyti α1adrenoblokatoriais. Dėl to operacijos metu gali dažniau pasitaikyti procedūrinių komplikacijų.
Nerekomenduojama pradėti gydyti silodozinu pacientų, kuriems numatyta kataraktos operacija. Buvo rekomenduojama nutraukti gydymą α1 adrenoblokatoriais 1-2 savaites iki kataraktos operacijos, bet gydymo sustabdymo prieš kataraktos operaciją nauda ir trukmė dar nenustatyta.
Atlikdami įvertinimą prieš operaciją, akių chirurgai ir oftalmologų komanda turi atsižvelgti į tai, kad pacientai, kuriems numatyta kataraktos operacija, yra ar buvo gydomi silodozinu, kad IFIS atveju galėtų užtikrinti atitinkamas priemones, kurias reikia taikyti operacijos metu.

Ortostatinis poveikis
Ortostatinio poveikio pasireiškimo dažnis vartojant silodoziną yra labai mažas. Tačiau kai kuriems pacientams gali sumažėti kraujospūdis, dėl to kartais pasitaiko retų sinkopės atvejų. Atsiradus pirmųjų ortostatinės hipotenzijos požymių (pvz.,  svaigulys keičiant kūno padėtį), pacientas turi pasėdėti arba pagulėti, kol simptomai išnyks. Pacientų, kuriems pasireiškia ortostatinė hipotenzija, gydyti silodozinu nerekomenduojama.

Inkstų funkcijos sutrikimas
Nerekomenduojama silodozino vartoti pacientams, kuriems pasireiškia sunkus inkstų funkcijos sutrikimas (CLCR <30 ml/min) (žr. 4.2 ir 5.2 skyrius).

Kepenų funkcijos sutrikimas
Pacientų, kuriems pasireiškia sunkus kepenų funkcijos sutrikimas, duomenų nėra, todėl jiems vartoti silodozino nerekomenduojama (žr. 4.2 ir 5.2 skyrius).

Prostatos karcinoma
Kadangi GPH ir prostatos karcinoma gali pasireikšti tokiais pačiais simptomais ir tuo pačiu metu, pacientus, kuriems įtariama GPH, prieš skiriant gydymą silodozinu, reikia ištirti ir atmesti prostatos karcinomos buvimą. Prieš gydymą ir po to reguliariais intervalais reikia atlikti digitalinį rektalinį tyrimą ir, jei reikia, nustatyti prostatos specifinį antigeną (PSA).

Gydantis silodozinu sumažėja orgazmo metu išsiskiriančios sėklos kiekis, tai laikinai gali turėti įtakos vyro vaisingumui. Šis poveikis po gydymo nutraukimo išnyksta (žr. 4.8 skyrių).

Natris
Šio vaistinio preparato vienoje kapsulėje yra mažiau kaip 1 mmol (23 mg) natrio, t.y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Silodozinas ekstensyviai metabolizuojamas, didžioji dalis – dalyvaujant CYP3A4, alkoholio dehidrogenazei ir UGT2B7. Silodozinas taip pat yra P-glikoproteino substratas. Vaistiniai preparatai, slopinantys (pvz., ketokonazolas, itrakonazolas, ritonaviras arba ciklosporinas) arba indukuojantys (pvz., rifampicinas, barbitūratai, karbamazepinas, fenitoinas) šiuos fermentus ir pernašos sistemas, gali turėti įtakos silodozino ir jo veiklaus metabolito koncentracijai kraujo plazmoje.

Alfa adrenoblokatoriai
Informacijos apie silodozino vartojimo saugumą kartu su kitais α adrenoreceptorių blokatoriais nepakanka. Todėl vartoti kartu su kitais α adrenoreceptorių blokatoriais nerekomenduojama.

CYP3A4 inhibitoriai
Tarpusavio sąveikos tyrimuose kartu skiriant stiprų CYP3A4 inhibitorių (400 mg ketokonazolo) buvo stebimas didžiausios silodozino koncentracijos kraujo plazmoje padidėjimas 3,7 karto ir ekspozicijos (t.y. AUC) padidėjimas 3,1 karto. Nerekomenduojama vartoti kartu su stipriai veikiančiais CYP3A4 inhibitoriais (pvz., ketokonazolu, itrakonazolu, ritonaviru ar ciklosporinu).
Kai silodozinas buvo skiriamas kartu su vidutinio stiprumo CYP3A4 inhibitoriumi, pvz., diltiazemu, buvo stebimas silodozino AUC padidėjimas apie 30 %, bet Cmax ir pusinės eliminacijos periodas nepasikeitė. Šis pasikeitimas kliniškai nereikšmingas ir dozės koregavimo nereikia.

FDE-5 inhibitoriai
Tarp silodozino ir didžiausių sildenafilio bei tadalafilio dozių buvo pastebėta minimali farmakodinaminė sąveika. Placebu kontroliuojamame tyrime, kuriame dalyvavo dvidešimt keturi 45-78 metų amžiaus tiriamieji, vartojantys silodoziną, kartu skiriant sildenafilį 100 mg arba tadalafilį 20 mg, jie nesukėlė jokio kliniškai reikšmingo sistolinio ar diastolinio kraujospūdžio sumažėjimo, kuris buvo vertinamas atliekant ortostatinius mėginius (stovint palyginti su gulint). Vyresnių nei 65 metų amžiaus tiriamųjų vidutinis kraujospūdžio sumažėjimas įvairiais laiko momentais buvo nuo 5 iki 15 mmHg (sistolinis) ir nuo 0 iki 10 mmHg (diastolinis). Skiriant vaistinius preparatus kartu, teigiami ortostatinių mėginių rezultatai pasitaikė tik nežymiai dažniau; tačiau nebuvo stebima simptominio kraujospūdžio sumažėjimo ar svaigimo. Pacientus, kurie vienu metu vartoja FDE-5 inhibitorius ir silodoziną, reikia stebėti dėl galimų nepageidaujamų reakcijų pasireiškimo.

Antihipertenziniai vaistiniai preparatai
Klinikinių tyrimų programoje daugeliui pacientų kartu buvo skiriamas antihipertenzinis gydymas (daugiausia – renino-angiotenzino sistemą veikiantys vaistiniai preparatai, beta adrenoblokatoriai, kalcio kanalų blokatoriai ir diuretikai), ortostatinės hipotenzijos dažnumo padidėjimas nebuvo stebėtas. Vis dėlto, pradėti kartu skirti antihipertenzinius vaistinius preparatus reikia atsargiai, ir pacientus reikia stebėti dėl galimų nepageidaujamų reakcijų pasireiškimo.

Digoksinas
Digoksino, P glikoproteino substrato, pastovi koncentracija reikšmingai nepasikeičia kartu skiriant silodozino 8 mg vieną kartą per parą. Dozės koreguoti nereikia.

4.6	Vaisingumas, nėštumo ir žindymo laikotarpis

Nėštumas ir žindymas
Netaikoma, nes silodozinas skiriamas tik vyrams.

Vaisingumas 
Klinikinių tyrimų metu gydymui skiriant silodoziną buvo stebėta ejakuliacijos atvejų, kai buvo sumažėjęs sėklos kiekis arba jos visiškai nebuvo (žr. 4.8 skyrių) dėl silodozino farmakodinaminių savybių. Prieš pradedant gydymą pacientą reikia informuoti, kad gali pasireikšti toks poveikis, kuris laikinai turės įtakos vyro vaisingumui.

4.7	Poveikis gebėjimui vairuoti ir valdyti mechanizmus

Sidarso gebėjimą vairuoti ir valdyti mechanizmus veikia silpnai arba vidutiniškai. Pacientus reikia informuoti apie simptomus, kurie gali atsirasti dėl ortostatinės hipotenzijos (pvz.,svaigulys) ir reikia perspėti, kad būtų atsargūs vairuodami ir valdydami mechanizmus, kol nesužinos, kaip juos veikia silodozinas.

4.8	Nepageidaujamas poveikis

Saugumo savybių santrauka
Silodozino saugumas buvo vertinamas keturių II-III fazės kontroliuojamų dvigubai aklu būdu atliktų tyrimų metu (juose dalyvavo 931 pacientas, kuriems buvo skiriamas silodozinas 8 mg vieną kartą per parą, ir 733 pacientai, kuriems buvo skiriamas placebas) ir dviejų ilgalaikių atvirų pratęsimo fazės tyrimų metu. Iš viso 1 581 pacientui buvo skiriama 8 mg silodozino dozė vieną kartą per parą, įskaitant 961 pacientą, vaistą vartojusį mažiausiai 6 mėnesius, ir 384 pacientus, kurie vaistą vartojo 1 metus.

Dažniausiai pasireiškusios nepageidaujamos reakcijos, apie kurias pranešta vartojant silodozino placebo kontroliuojamuose klinikiniuose tyrimuose ir ilgalaikio vartojimo metu, buvo ejakuliacijos sutrikimai, tokie kaip retrogradinė ejakuliacija ir ejakuliacijos nebuvimas (sumažėjęs išmetamos sėklos kiekis arba visiškas jos nebuvimas), dažnis – 23 %. Tai gali laikinai turėti įtakos vyro vaisingumui. Šis poveikis išnyksta per keletą dienų po gydymo nutraukimo (žr. 4.4 skyrių).

Nepageidaujamų reakcijų santrauka lentelėje
Apačioje pateiktoje lentelėje pagal MedDRA organų sistemų klases ir dažnį išvardintos visos klinikinių tyrimų metu ir vaistą patiekus į rinką visame pasaulyje praneštos nepageidaujamos reakcijos, kurių priežastinis ryšys buvo reikšmingas: labai dažnos (≥1/10), dažnos (nuo ≥1/100 iki <1/10), nedažnos (nuo ≥1/1 000 iki 1/100), retos (nuo ≥1/10 000 iki <1/1 000), labai retos (<1/10 000), dažnis nežinomas (negali būti įvertintas pagal turimus duomenis). Kiekvienoje dažnio grupėje stebėtos nepageidaujamos reakcijos pateikiamos mažėjančio sunkumo tvarka.

	
	Labai dažni
	Dažni
	Nedažni
	Reti
	Labai reti
	Dažnis nežinomas

	Imuninės sistemos sutrikimai
	
	
	
	
	Alerginės reakcijos, įskaitant veido tinimą, liežuvio tinimą ir ryklės edemą1
	

	Psichikos sutrikimai
	
	
	Sumažėjęs lytinis potraukis
	
	
	

	Nervų sistemos sutrikimai
	
	Svaigulys
	
	Sinkopė Sąmonės praradimas1
	
	

	Širdies sutrikimai
	
	
	Tachikardija1
	Palpitacijos1
	
	

	Kraujagyslių sutrikimai
	
	Orttostatinė hipotenzija
	Hipotenzija1
	
	
	

	Kvėpavimo sistemos, krūtinės ląstos ir tarpuplaučio sutrikimai
	
	Nosies kongestija
	
	
	
	

	Virškinimo trakto sutrikimai
	
	Viduriavimas
	Pykinimas
Burnos skausmas
	
	
	

	Kepenų, tulžies pūslės ir latakų sutrikimai
	
	
	Pakitę kepenų funkcijos tyrimų rezultatai1
	
	
	

	Odos ir poodinio audinio sutrikimai
	
	
	Odos bėrimas1
Niežėjimas1
Dilgėlinė1
Vaistų sukeltas bėrimas1
	
	
	

	Lytinės sistemos ir krūties sutrikimai
	Ejakuliacijos sutrikimai, įskaitant retrogradinę ejakuliaciją, 
ejakuliacijos nebuvimą 
	
	Erekcijos disfunkcija
	
	
	

	Sužalojimai, apsinuodijimai ir procedūrų komplikacijos
	
	
	
	
	
	Operacinis suglebusios rainelės sindromas


1 – nepageidaujamos reakcijos iš spontaninių pranešimų, gautų vaistinį preparatą patiekus į rinką visame pasaulyje (dažnis apskaičiuotas iš reiškinių, apie kuriuos pranešta I–IV fazės tyrimuose ir neintervenciniuose tyrimuose).

Tam tikrų nepageidaujamų reakcijų aprašymas

Ortostatinė hipotenzija
Ortostatinės hipotenzijos dažnis placebu kontroliuojamuose tyrimuose skiriant silodozino buvo 1,2 %, o skiriant placebą – 1,0 %. Kartais dėl ortostatinės hipotenzijos išsivysto sinkopė (žr. 4.4 skyrių).

Operacinis suglebusios rainelės sindromas (IFIS)
Gauta pranešimų apie operacijos metu pasireiškusį IFIS (žr. 4.4 skyrių).

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas, užpildę interneto svetainėje http://www.vvkt.lt/ esančią formą, ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT 09120 Vilnius), faksu (nemokamu fakso numeriu (8 800) 20 131), elektroniniu paštu (adresu NepageidaujamaR@vvkt.lt), per interneto svetainę (adresu http://www.vvkt.lt).

4.9	Perdozavimas

Simptomai
Buvo vertinamas silodozino skyrimas sveikiems tiriamiesiems vyrams iki 48 mg per parą. Nuo dozės priklausoma nepageidaujama reakcija buvo ortostatinė hipotenzija.

Gydymas
Jei vaistinis preparatas nurytas neseniai, galima sukelti vėmimą arba išplauti skrandį. Jei perdozavus silodozino išsivysto hipotenzija, reikia užtikrinti, kad būtų palaikoma normali širdies ir kraujagyslių sistemos funkcija. Dializės skyrimas neduoda didelės naudos, nes daug silodozino (96,6 %) jungiasi su baltymais.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – urologiniai vaistiniai preparatai, alfa adrenoreceptorių blokatoriai, ATC kodas – G04CA04.

Veikimo mechanizmas
Silodozinas labai selektyviai veikia α1A adrenoreceptorius, kurių daugiausia yra prostatoje, šlapimo pūslės dugne, šlapimo pūslės kaklelyje, prostatos kapsulėje ir šlaplės prostatinėje dalyje. Užblokavus šiuos α1A adrenoreceptorius, lygieji šių audinių raumenys atsipalaiduoja, todėl sumažėja pasipriešinimas šlapimo pūslės išeinamojoje dalyje, neveikiant rauko lygiųjų raumenų kontraktiliškumo. Todėl palengvėja tiek šlapimo susilaikymo (dirginimo), tiek pūslės ištuštėjimo (obstrukciniai) simptomai (apatinių šlapimo takų simptomai, AŠTS), būdingi gerybinei prostatos hiperplazijai.
Silodozino afinitetas širdies ir kraujagyslių sistemos α1B adrenoreceptoriams yra žymiai mažesnis. In vitro atliktų tyrimų metu įrodyta, kad silodozino α1A: α1B receptorių prisijungimo santykis (162:1) yra ypač didelis.

Klinikinis veiksmingumas ir saugumas
II fazės dozės nustatymo, dvigubai aklo, placebu kontroliuojamo tyrimo metu skiriant po 4 ar 8 mg silodozino vieną kartą per parą, buvo stebimas ryškesnis simptomų pagerėjimas, vertinant pagal Amerikos urologų asociacijos (AUA) simptomų skalės rodiklį, kuris buvo nustatytas vartojant silodozino 8 mg dozę (-6,8±5,8, n=90; p=0,0018) ir 4 mg dozę (-5,7±5,5, n=88; p=0,0355), palyginti su placebu (-4,0±5,5, n=83).

Dviejų III fazės placebu kontroliuojamų klinikinių tyrimų, kurie buvo atliekami Jungtinėse Valstijose, ir viename placebu bei veikliąja medžiaga kontroliuojamame tyrime, kuris buvo atliktas Europoje, metu daugiau nei 800 pacientų, kuriems pasireiškė vidutinio sunkumo ar sunkių GPH simptomų (tarptautinė prostatos simptomų skalė, TPSS, pradinė reikšmė ≥13) vieną kartą per parą buvo skiriama 8 mg silodozino. Visų tyrimu metu pacientai, kurie 4 savaičių paruošiamosios placebo vartojimo fazės metu nereagavo į placebą, buvo atsitiktinių imčių būdu atrinkti vartoti tiriamąjį vaistinį preparatą. Visų tyrimu metu pacientams, gydytiems silodozinu, labiau sumažėjo tiek šlapimo susilaikymo (dirginimo), tiek pūslės ištuštėjimo (obstrukcinių) GPH simptomų, palyginti su placebu, vertinant po 12 gydymo savaičių. Kiekvieno tyrimo duomenys, kurie buvo stebėti numatomose gydyti (angl., Intent-to-treat) populiacijose, yra pavaizduoti žemiau.

	Tyrimas
	Gydymo gupė
	Pacientų skaičius
	Bendrasis TPSS rodiklis
	TPSS dirginimo simptomai
	TPSS obstrukciniai simptomai

	
	
	
	Pradinė reikšmė (±SN)
	Pasireiškimas palyginti su pradine 
	Skirtumas (95 % PI) palyginti su placebu
	Pasikeitimas palyginus su pradine reikšme
	Skirtumas (95 % PI) palyginti placebu
	Psikeitimas palyginti su pradine reikšme
	Skirtumas (95 % PI) palyginti su placebu

	US-1
	Silodozinas
	233
	22 ± 5
	-6.5
	-2.8*
(-3.9,-1.7)
	-2.3
	-0.9*
(-1.4,-0.4)
	-4.2
	-1.9*
(-2.6,-1.2)

	
	Placebas
	228
	21 ± 5
	-3.6
	
	-1.4
	
	-2.2
	

	US-2
	Silodozinas
	233
	21 ± 5
	-6.3
	-2.9*
(-4.0,-1.8)
	-2.4
	-1.0*
(-1.5,-0.6)
	-3.9
	-1.8*
(-2.5,-1.1)

	
	Placebas
	229
	21 ± 5
	-3.4
	
	-1.3
	
	-2.1
	

	Europa
	Silodozinas
	371
	19 ± 4
	-7.0
	
-2.3*
(-3.2,-1.4)
	-2.5
	
-0.7°
(-1.1,-0.2)
	-4.5
	
-1.7*
(-2.2,-1.1)

	
	Tamsulozinas
	376
	19 ± 4
	-6.7
	
-2.0*
(-2.9,-1.1)
	-2.4
	
-0.6°
(-1.1,-0.2)
	-4.2
	
-1.4*
(-2.0,-0.8)

	
	Placebas
	185
	19 ± 4
	-4.7
	
	-1.8
	
	-2.9
	


* p<0,001 palyginti su placebu; ° p =0,002 palyginti su placebu

Veikliąja medžiaga kontroliuojamame tyrime, kuris buvo atliekamas Europoje, skiriant 8 mg silodozino po vieną kartą per parą, jo poveikis nebuvo blogesnis už tamsulozino 0,4 mg, skiriamo vieną kartą per parą: patikslintas vidutinis skirtumas (95 % PI) TPSS bendrojoje skalėje tarp gydymų protokolo populiacijoje buvo 0,4 (nuo -0,4 iki 1,1). Atsako rodiklis (t. y., ne mažesnis kaip 25% pagerėjimas TPSS bendrajame rodiklyje) buvo reikšmingai didesnis silodozino (68 %) ir tamsulozino grupėje (65 %), palyginti su placebu (53 %).

Šių kontroliuojamųjų tyrimų ilgalaikėje atviroje pratęsimo fazėje, kurios metu pacientams iki 1 metų laiko buvo skiriamas silodozinas, simptomų pagerėjimas dėl silodozino 12-tąją gydymo savaitę išliko ilgiau kaip 1 metus.

Europoje atliekant IV fazės klinikinį tyrimą, kuriame pradinis TPSS bendrasis rodiklis buvo 18,9 balo, 77,1 % pacientų nustatytas atsakas į silodoziną (vertinant pagal ne mažesnį kaip 25 % pasikeitimą IPSS bendrajame rodiklyje, palyginti su pradine reikšme). Maždaug pusei pacientų nustatytas labiausiai varginančių simptomų, kuriais pacientai skundėsi pradinio įvertinimo metu (t. y., nikturijos, dažno šlapinimosi, sumažėjusios šlapimo srovės, šlapinimosi skubumo, lašėjimo šlapinimosi pabaigoje ir nevisiško pasišlapinimo) sumažėjimas, vertinant pagal tarptautinės šlapimo sulaikymo draugijos (angl. International Continence Society, ICS) anketą vyrams.

Visų klinikinių silodozino tyrimų metu nebuvo pastebėta reikšmingo kraujospūdžio sumažėjimo gulimoje padėtyje.

Skiriant 8 mg ir 24 mg silodozino per parą, nepasireiškė statistiškai reikšmingas poveikis EKG intervalams ar širdies repoliarizacijos procesui palyginti su placebo.

Vaikų populiacija
Europos vaistų agentūra atleido nuo įpareigojimo pateikti Sidarso tyrimų su visais GPH sergančių vaikų populiacijos pogrupiais duomenis (vartojimo vaikams informacija pateikiama 4.2 skyriuje).

5.2	Farmakokinetinės savybės

Silodozino ir pagrindinių jo metabolitų farmakokinetika buvo vertinama stebint tiriamuosius vyrus, kuriems buvo GPH ir jos nebuvo, skiriant vienkartines ir daugkartines dozes nuo 0,1 mg iki 48 mg per parą. Silodozino farmakokinetika šiame dozės diapazone yra tiesinė.
Pagrindinio kraujo plazmoje susidarančio metabolito silodozino gliukuronido (KMD-3213G) ekspozicija susidarius pastoviai koncentracijai kraujo  plazmoje yra apie 3 kartus didesnė negu pagrindinio vaistinio preparato. Silodozino ir jo gliukoronido pastovi koncentracija susidaro atitinkamai po 3 ir po 5 dienų gydymo.

Absorbcija
Per burną vartojamas silodozinas absorbuojamas gerai, absorbcija yra proporcinga dozei. Absoliutus biologinis prieinamumas yra apie 32 %.
Su Caco-2 (angl., colonic adenocarcinoma cells) ląstelėmis atliktame in vitro tyrime nustatyta, kad silodozinas yra P-glikoproteino substratas.
Pavalgius Cmax sumažėja apie 30 %, tmax pailgėja maždaug 1 valanda, o AUC pasikeičia nežymiai.
Vaistinį preparatą vartojančiųjų atitinkančios amžiaus grupės sveikų tiriamųjų vyrų (n=16, amžiaus vidurkis 55±8 metai) gauti farmakokinetikos parametrai po 8 mg vienkartinės paros dozės vartojimo per burną tuojau pat po pusryčių 7 dienas buvo: Cmax 87±51 ng/ml (SN), tmax 2,5 valandos (1,0–3,0 ribose), AUC 433±286 ng • h/ml.

Pasiskirstymas
Silodozino pasiskirstymo tūris yra 0,81 l/kg, su kraujo plazmos baltymais jo jungiasi 96,6 %. Jis nepatenka į kraujo ląsteles.
91 % silodozino gliukuronido jungiasi su baltymais.

Biotransformacija
Silodozinas ekstensyviai metabolizuojamas vykstant gliukuroninimo (UGT2B7) procesui, veikiant alkoholio ir aldehido dehidrogenazei ir oksidacijos būdu, daugiausia CYP3A4. Pagrindinio metabolito plazmoje, silodozino gliukuronido konjugato (KMD-3213G), kurio aktyvumas nustatytas atlikus tyrimus in vitro, pusinės eliminacijos periodas yra ilgesnis (maždaug 24 valandos), o koncentracija kraujo plazmoje yra maždaug keturis kartus didesnė negu silodozino. In vitro tyrimų duomenimis silodozinas neslopina ir neindukuoja citochromo P450 fermentinių sistemų.

Eliminacija
Pavartojus per burną 14C žymėtojo silodozino, radioaktyvumo lygis šlapime po 7 dienų buvo apie 33,5 %, o išmatose – 54,9 %. Silodozino klirensas (pasišalinimas iš organizmo) buvo apie 0,28 l/h/kg. Didžiausias silodozino kiekis išsiskiria metabolitų pavidalu, labai nedidelis nepakitusio vaistinio preparato kiekis išsiskiria su šlapimu. Pagrindinio vaistinio preparato ir jo gliukuronido galutinis pusinės eliminacijos periodas siekia atitinkamai maždaug 11 ir 18 valandų.

Ypatingos populiacijos

Senyvo amžiaus žmonės
Silodozino ir pagrindinių jo metabolitų ekspozicija priklausomai nuo amžiaus reikšmingai nesikeičia, net ir tada, kai pacientų amžius viršija 75 metus.

Vaikų populiacija
Silodozino tyrimai nebuvo atliekami su jaunesniais kaip 18 metų amžiaus pacientais.

Kepenų funkcijos sutrikimas
Vienos dozės tyrimų metu, devynių pacientų, kuriems pasireiškė vidutinio sunkumo kepenų funkcijos sutrikimas (Child-Pugh rodiklis: 7–9), silodozino farmakokinetikos rodikliai nepasikeitė, palyginti su devyniais sveikais asmenims. Šio tyrimo rezultatus reikia interpretuoti atsargiai, nes dalyvavusių pacientų biocheminių tyrimų vertės buvo normalios; tai rodė normalią metabolinę funkciją ir pacientai buvo priskirti sergantiems vidutinio sunkumo kepenų funkcijos sutrikimu pagal ascitą ir kepenų encefalopatiją.
Silodozino farmakokinetika pacientų, kuriems pasireiškė sunkus kepenų funkcijos sutrikimas, organizme nebuvo tiriama.

Inkstų funkcijos sutrikimas
Atliekant vienos dozės tyrimus silodozino (nesujungto) pacientams, kuriems pasireiškė lengvas (n=8) ir vidutinio sunkumo inkstų funkcijos sutrikimas (n=8), stebėtas Cmax (1,6 karto) ir AUC (1,7 karto) padidėjimas, palyginti su tiriamaisiais, kurių inkstų funkcija buvo normali (n=8). Pacientų, kuriems pasireiškė sunkus inkstų funkcijos sutrikimas (n=5), koncentracijos Cmax padidėjimas siekė 2,2 karto, o AUC – 3,7 karto. Pagrindinių metabolitų, silodozino gliukuronido ir KMD-3293, ekspozicija taip pat padidėjo.
III fazės klinikinio tyrimo metu stebint koncentraciją kraujo plazmoje paaiškėjo, kad po 4 savaičių gydymo bendra silodozino koncentracija nepasikeitė pacientams, kuriems pasireiškė lengvas inkstų funkcijos sutrikimas (n=70), palyginti su tais, kurių inkstų funkcija buvo normali (n=155), o pacientams su vidutinio sunkumo inkstų funkcijos sutrikimu koncentracija padidėjo du kartus (n=7).
Peržiūrint pacientų, kurie dalyvavo visuose klinikiniuose tyrimuose, duomenis, gydymui skiriant silodoziną nebuvo stebėta papildoma rizika saugumui (pvz., svaigimo ar ortostatinės hipotenzijos atvejų padažnėjimas) lengvo inkstų funkcijos sutrikimo atvejais (n=487), palyginti su pacientais, kurių inkstų funkcija buvo normali (n=955). Taigi skiriant vaistą pacientams, kuriems pasireiškia lengvas inkstų funkcijos sutrikimas, dozės koreguoti nereikia. Kadangi pacientų, kuriems pasireiškia vidutinio sunkumo inkstų funkcijos sutrikimas, tyrimų skaičius ribotas (n=35), jiems rekomenduojama skirti mažesnę pradinę 4 mg dozę. Sidarso skirti pacientams, kuriems pasireiškia sunkus inkstų funkcijos sutrikimas, nerekomenduojama.

5.3	Ikiklinikinių saugumo tyrimų duomenys

Įprastų farmakologinio saugumo, galimo kancerogeniškumo, mutageniškumo ir teratogeninio poveikio ikiklinikinių tyrimų duomenys specifinio pavojaus žmogui nerodo. Poveikis gyvūnams (graužikams susijęs su skydliauke) pastebėtas tik kai ekspozicija buvo tokia, kuri laikoma pakankamai viršijančia maksimalią žmogui, todėl jo klinikinė reikšmė yra maža.
Žiurkių patinų vislumas sumažėjo skiriant dozes, kurios maždaug du kartus viršijo didžiausią žmogui rekomenduojamą dozę. Stebėtas poveikis buvo grįžtamas.


6.	FARMACINĖ INFORMACIJA

6.1	Pagalbinių medžiagų sąrašas

Kapsulės turinys
Manitolis (E421)
Karboksimetilkrakmolo A natrio druska
Natrio laurilsulfatas
Talkas

Kapsulės apvalkalas
Titano dioksidas (E171)
Geltonasis geležies oksidas (E172) – tik 4 mg kapsulėse
Želatina
Juodi spaustuviniai dažai (šelakas, juodasis geležies oksidas (E172), kalio hidroksidas) - ant kapsulės dangtelio

6.2	Nesuderinamumas

Duomenys nebūtini.

6.3	Tinkamumo laikas

2 metai

6.4	Specialios laikymo sąlygos

Laikyti ne aukštesnėje kaip 30 °C temperatūroje.
Laikyti gamintojo pakuotėje, kad vaistinis preparatas būtų apsaugotas nuo šviesos ir drėgmės.

6.5	Talpyklės pobūdis ir jos turinys

Sidarso 4 mg ir 8 mg kietosios kapsulės
Lizdinė plokštelė (PVC//PVDC balta/ aliuminio folijos): 10, 30, 50, 60, 90 arba 100 kietųjų kapsulių dėžutėje.
Perforuota dalomoji lizdinė plokštelė (PVC//PVDC balta/ aliuminio folijos): 10 x 1, 30 x 1, 50 x 1, 60 x 1, 90 x 1 arba 100 x 1 kietųjų kapsulių dėžutėje.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Specialių reikalavimų atliekoms tvarkyti nėra.


7	REGISTRUOTOJAS

Krka, d.d., Novo mesto
Šmarješka cesta 6
8501 Novo mesto
Slovėnija


8.	REGISTRACIJOS PAŽYMĖJIMO NUMERIS (-IAI)

	4 mg
LT/1/19/4403/001 – N10
LT/1/19/4403/002 – N30
LT/1/19/4403/003 – N50
LT/1/19/4403/004 – N60
LT/1/19/4403/005 – N90
LT/1/19/4403/006 – N100
LT/1/19/4403/007 – N10x1
LT/1/19/4403/008 – N30x1
LT/1/19/4403/009 – N50x1
LT/1/19/4403/010 – N60x1
LT/1/19/4403/011 – N90x1
LT/1/19/4403/012 – N100x1
	8 mg
LT/1/19/4404/001 – N10
LT/1/19/4404/002 – N30
LT/1/19/4404/003 – N50
LT/1/19/4404/004 – N60
LT/1/19/4404/005 – N90
LT/1/19/4404/006 – N100
LT/1/19/4404/007 – N10x1
LT/1/19/4404/008 – N30x1
LT/1/19/4404/009 – N50x1
LT/1/19/4404/010 – N60x1
LT/1/19/4404/011 – N90x1
LT/1/19/4404/012 – N100x1




9	REGISTRAVIMO / PERREGISTRAVIMO DATA

Registravimo data 2019 m. birželio 10 d.
Paskutinio perregistravimo data 2024 m. gegužės 9 d.


10	TEKSTO PERŽIŪROS DATA

2024 m. gegužės 9 d.


Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (ų), atsakingo (ų) už serijų išleidimą, pavadinimas (i) ir adresas (i)

Krka, d.d., Novo mesto
Šmarješka cesta 6
8501 Novo mesto
Slovėnija


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.



























III PRIEDAS

ŽENKLINIMAS IR PAKUOTĖS LAPELIS
























A. ŽENKLINIMAS


INFORMACIJA ANT IŠORINĖS PAKUOTĖS

LIZDINIŲ PLOKŠTELIŲ DĖŽUTĖ


1.	VAISTINIO PREPARATO PAVADINIMAS

Sidarso 4 mg kietosios kapsulės
Sidarso 8 mg kietosios kapsulės

silodozinas


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje kietojoje kapsulėje yra 4 mg silodozino.
Kiekvienoje kietojoje kapsulėje yra 8 mg silodozino.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

kietoji kapsulė

Neperforuotos lizdinės plokštelės
10 kietųjų kapsulių
30 kietųjų kapsulių
50 kietųjų kapsulių
60 kietųjų kapsulių
90 kietųjų kapsulių
100 kietųjų kapsulių

Perforuotos dalomosios lizdinės plokštelės
10 x 1 kietosios kapsulės
30 x 1 kietosios kapsulės
50 x 1 kietosios kapsulės
60 x 1 kietosios kapsulės
90 x 1 kietosios kapsulės
100 x 1 kietosios kapsulės


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP <mm/MMMM>


9.	SPECIALIOS LAIKYMO SĄLYGOS

Laikyti ne aukštesnėje kaip 30 °C temperatūroje.
Laikyti gamintojo pakuotėje, kad vaistas būtų apsaugotas nuo šviesos ir drėgmės.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

Krka, d.d., Novo mesto
Šmarješka cesta 6
8501 Novo mesto
Slovėnija


12.	REGISTRACIJOS PAŽYMĖJIMO NUMERIS (-IAI)

<4 mg>
LT/1/19/4403/001 – N10
LT/1/19/4403/002 – N30
LT/1/19/4403/003 – N50
LT/1/19/4403/004 – N60
LT/1/19/4403/005 – N90
LT/1/19/4403/006 – N100
LT/1/19/4403/007 – N10x1
LT/1/19/4403/008 – N30x1
LT/1/19/4403/009 – N50x1
LT/1/19/4403/010 – N60x1
LT/1/19/4403/011 – N90x1
LT/1/19/4403/012 – N100x1

<8 mg>
LT/1/19/4404/001 – N10
LT/1/19/4404/002 – N30
LT/1/19/4404/003 – N50
LT/1/19/4404/004 – N60
LT/1/19/4404/005 – N90
LT/1/19/4404/006 – N100
LT/1/19/4404/007 – N10x1
LT/1/19/4404/008 – N30x1
LT/1/19/4404/009 – N50x1
LT/1/19/4404/010 – N60x1
LT/1/19/4404/011 – N90x1
LT/1/19/4404/012 – N100x1

13.	SERIJOS NUMERIS

Lot


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

Sidarso 4 mg
Sidarso 8 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC:
SN:
NN:




	MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ




	1.	VAISTINIO PREPARATO PAVADINIMAS



Sidarso 4 mg kietosios kapsulės
Sidarso 8 mg kietosios kapsulės

silodozinas


	2.	REGISTRUOTOJO PAVADINIMAS



KRKA


	3.	TINKAMUMO LAIKAS



EXP <mm/MMMM>


	4.	SERIJOS NUMERIS



Lot


	5.	KITA



























B. PAKUOTĖS LAPELIS

Pakuotės lapelis: informacija pacientui

Sidarso 4 mg kietosios kapsulės
Sidarso 8 mg kietosios kapsulės
silodozinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Sidarso ir kam jis vartojamas
2.	Kas žinotina prieš vartojant Sidarso
3.	Kaip vartoti Sidarso
4.	Galimas šalutinis poveikis
5.	Kaip laikyti Sidarso
6.	Pakuotės turinys ir kita informacija


1.	Kas yra Silodosin ir kam jis vartojamas

Sidarso priklauso vadinamųjų alfa1A adrenoreceptorius blokuojančių vaistų grupei.
Sidarso yra selektyvus prostatos, šlapimo pūslės ir šlaplės receptoriams. Blokuodamas šiuos receptorius, jis skatina šių audinių lygiųjų raumenų atsipalaidavimą. Todėl palengvėja šlapinimasis ir pagerėja simptomai.

Kam Sidarso vartojamas

Sidarso skiriamas suaugusiems vyrams, dėl gerybinio prostatos padidėjimo (prostatos hiperplazijos) atsiradusių šlapimo išskyrimo simptomų gydymui, pvz.:
· sunkumo pradedant šlapintis,
· pojūčio, kad šlapimo pūslė ne visiškai ištuštėjo,
· dažnesnio poreikio šlapintis, netgi naktį.


2.	Kas žinotina prieš vartojant Silodosin

Silodosin vartoti negalima:
· jeigu yra alergija silodozinui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Silodosin.

· Jei Jums bus atliekama akies operacija dėl lęšiuko padrumstėjimo (kataraktos operacija), būtinai nedelsdami praneškite akių gydytojui, kad vartojate ar anksčiau vartojote Sidarso. Tai reikia padaryti todėl, kad kai kuriems pacientams, kuriems buvo skiriamas šios rūšies vaistas, tokios operacijos metu pasireiškė rainelės (spalvotosios žiedo formos akies dalies) raumenų tonuso sumažėjimas. Specialistas gali imtis atitinkamų atsargumo priemonių, atsižvelgdamas į naudojamus vaistus ir chirurginę techniką. Paklauskite gydytojo, ar kataraktos operacijos atlikimo metu Jums nereikia atidėti ar laikinai nutraukti Sidarso vartojimą.
· Jei kada nors po to, kai atsistojote, apalpote ar Jums buvo apsvaigusi galva, prieš pradėdami vartoti Sidarso, apie tai pasakykite gydytojui.
Vartojant Sidarso ir keičiant kūno padėtį atsistojant gali atsirasti svaigulys arba kartais alpimas, ypač tada, kai pradedamas gydymas, arba jei vartojate kitus kraujospūdį mažinančius vaistus. Jei taip atsitiktų, tuoj pat atsisėskite arba atsigulkite ir palaukite kol praeis simptomai bei kuo greičiau apie tai praneškite gydytojui (taip pat žr. skyriuje „Vairavimas ir mechanizmų valdymas“).
· Jei turite rimtų nusiskundimų dėl kepenų, Sidarso vartoti negalima, nes esant tokiai būklei jis nebuvo ištirtas.
· Jei turite nusiskundimų dėl inkstų, pasitarkite su gydytoju.
Jei sergate vidutinio sunkumo inkstų liga, Sidarso skyrimą gydytojas pradės atsargiai ir galbūt nuo mažesnės dozės (žr. 3 skyriuje „Dozė“).
Jei sergate sunkia inkstų liga, Jums Sidarso vartoti negalima.
· Kadangi gerybinio prostatos padidėjimo ir prostatos vėžio atvejais pasireiškia tokie pat simptomai, prieš skirdamas Sidarso gydytojas patikrins, ar nesergate prostatos vėžiu. Prostatos vėžio Sidarso negydo.
· Gydantis Sidarso, galima nenormali ejakuliacija (gali sumažėti lytinių santykių metu išsiskiriančios sėklos kiekis), tai laikinai gali turėti įtakos vyro vaisingumui. Šis poveikis išnyksta nutraukus Sidarso vartojimą. Jei planuojate turėti vaikų, pasakykite gydytojui.

Vaikams ir paaugliams
Šio vaisto negalima skirti vaikams ir paaugliams, jaunesniems kaip 18 metų, nes šioje amžiaus grupėje aktualių indikacijų vaisto skyrimui nėra.

Kiti vaistai ir Sidarso
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Labai svarbu pranešti gydytojui, jei vartojate:
· kraujospūdį mažinančius vaistus (ypač vadinamuosius alfa1 blokatorius, pvz., prazosiną ar doksazosiną), nes vartojant Sidarso gali padidėti rizika stipriau pasireikšti šių vaistų poveikiui.
· priešgrybelinius vaistus (ketokonazolą arba itrakonazolą), vaistus, vartojamus ŽIV-AIDS gydymui (pvz., ritonavirą) ar vaistus, kurie vartojami po transplantacijų, apsaugant, kad nepasireikštų organų atmetimo reakcija (pvz., ciklosporiną), nes vartojant šiuos vaistus gali padidėti Sidarso koncentracija kraujyje.
· erekcijos skatinimui ir palaikymui vartojamus vaistus (pvz., sildenafilį ar tadalafilį), nes vartojant kartu su Sidarso gali šiek tiek sumažėti kraujospūdis; 
· vaistus nuo epilepsijos arba rifampiciną (vaistą tuberkuliozei gydyti), nes Sidarso poveikis gali susilpnėti.

Nėštumas, žindymo laikotarpis ir vaisingumas

Nėštumas ir žindymas
Kadangi Sidarso vartojamas vyrams, sergantiems gerybiniu prostatos padidėjimu, jis negali būti vartojamas moterims.

Vaisingumas
Sidarso gali sumažinti spermatozoidų kiekį, dėl to laikinai sumažėja gebėjimas tapti tėvu.

Vairavimas ir mechanizmų valdymas
Vairuoti ir valdyti mechanizmų negalima, jei jaučiate, kad apalpsite, svaigsta galva ar neaiškiai matote.

Sidarso sudėtyje yra natrio
Šio vaisto vienoje kapsulėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartoti Sidarso

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jei abejojate, kreipkitės į gydytoją arba vaistininką.

Rekomenduojama dozė yra viena Sidarso 8 mg kapsulė per parą, vartojama per burną.

Kapsulę visada vartokite valgio metu, geriau – tuo pačiu dienos metu. Kapsulės nelaužykite ir nekramtykite, bet nurykite visą, geriau – užsigerdami stikline vandens.

Pacientai, kuriems pasireiškia inkstų funkcijos sutrikimai
Jei inkstų funkcijos sutrikimas yra vidutinio sunkumo, gydytojas gali paskirti kitokią dozę. Šiam tikslui yra skirtos Sidarso 4 mg kapsulės.

Ką daryti pavartojus per didelę Sidarso dozę?

Jei pavartojote daugiau kaip vieną kapsulę, kuo greičiau praneškite gydytojui. Jei Jums svaigsta galva ar darosi silpna, skubiai apie tai praneškite gydytojui.

Pamiršus pavartoti Sidarso
Jeigu praleidote dozę, palaukite, kol ateis laikas gerti kitą dozę, ir toliau vaisto vartokite įprastai.
Negalima vartoti dvigubos dozės norint kompensuoti praleistą tabletę.

Nustojus vartoti Sidarso
Nutraukus gydymą simptomai gali vėl atsirasti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami susisiekite su gydytoju, jeigu pastebėsite kurią nors iš šių alerginių reakcijų: veido arba gerklės tinimą, pasunkėjusį kvėpavimą, alpimą, odos niežėjimą arba dilgėlinę, nes padariniai gali tapti sunkiais.

Dažniausiai pasireiškiantis šalutinis poveikis yra lytinių santykių metu išsiskiriančio sėklos kiekio sumažėjimas. Šis poveikis išnyksta nutraukus Sidarso vartojimą. Jei planuojate turėti vaikų, pasakykite gydytojui.

Gali atsirasti svaigulys, taip pat svaigulys keičiant kūno padėtį atsistojant, gali pasitaikyti alpimo atvejų.
Jei pajuntate, kad Jums silpna arba apsvaigo galva, būtinai tuoj pat atsisėskite arba atsigulkite, kad praeitų simptomai. Jei atsistojant atsiranda svaigimas ar alpstate, kuo greičiau praneškite gydytojui.

Gali atsirasti komplikacijų dėl Sidarso vartojimo kataraktos operacijos metu (akies operacija dėl lęšiuko padrumstėjimo, žr. skyrių „Įspėjimai ir atsargumo priemonės“).
Labai svarbu nedelsiant pranešti akių gydytojui, jei vartojate arba anksčiau vartojote Sidarso.

Žemiau pateikiamas galimų šalutinio poveikio reiškinių sąrašas:

Labai dažnas šalutinis poveikis (gali pasireikšti daugiau kaip 1 iš 10 žmonių)
· Nenormali ejakuliacija (dėl kurios lytinių santykių metu išsiskiria mažiau sėklos arba jos visai neišsiskiria, žr. skyriuje „Įspėjimai ir atsargumo priemonės“)

Dažnas šalutinis poveikis (gali pasireikšti rečiau kaip 1 iš 10 žmonių)
· Svaigulys, taip pat ir svaigulys atsistojant (taip pat žr. šiame skyriuje aukščiau esantį aprašymą)
· Tekėjimas iš nosies arba nosies užsikimšimas
· Viduriavimas

Nedažnas šalutinis poveikis (gali pasireikšti rečiau kaip 1 iš 100 žmonių)
· Sumažėjęs lytinis potraukis
· Pykinimas
· Burnos sausumas
· Sunkumai pasiekti ar išlaikyti erekciją
· Pagreitėjęs širdies plakimas
· Odą paveikiančios alerginės reakcijos simptomai, tokie kaip bėrimas, niežulys, dilgėlinė, ir vaistų sukeltas bėrimas
· Nenormalūs kepenų funkcijos tyrimų rezultatai
· Sumažėjęs kraujospūdis

Retas šalutinis poveikis (gali pasireikšti rečiau kaip 1 iš 1 000 žmonių)
· Greitas arba nereguliarus širdies plakimas (dar vadinamas palpitacijomis)
· Alpimas ar sąmonės praradimas

Labai retas šalutinis poveikis (gali pasireikšti rečiau kaip 1 iš 10 000 žmonių)
· Kitos alerginės reakcijos su veido arba gerklės tinimu

Dažnis nežinomas (negali būti įvertintas pagal turimus duomenis)
· Rainelės suglebimas kataraktos operacijos metu (taip pat žr. šiame skyriuje aukščiau esantį aprašymą)

Jeigu jaučiate, kad yra paveiktas Jūsų lytinis gyvenimas, kreipkitės į gydytoją.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt/). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Sidarso

Šį vaistą laikykite vaikams nepastebimoje ir nepasiekiamoje vietoje.

Ant dėžutės ar lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 30 °C temperatūroje.
Laikyti gamintojo pakuotėje, kad vaistas būtų apsaugotas nuo šviesos ir drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Sidarso sudėtis
· Veiklioji medžiaga yra silodozinas. Kiekvienoje kietojoje kapsulėje yra 4 mg arba 8 mg silodozino.
· Pagalbinės kapsulės turinio medžiagos yra manitolis (E421), karboksimetilkrakmolo A natrio druska, natrio laurilsulfatas, talkas.
· Pagalbinės kietosios kapsulės korpuso ir dangtelio medžiagos yra titano dioksidas (E171), geltonasis geležies oksidas (E172) (tik 4 mg kapsulėse) ir želatina kapsulės apvalkale ir juodi spaustuviniai dažai (šelakas, juodasis geležies oksidas (E172), kalio hidroksidas) tik ant kapsulės dangtelio. Žr. 2 skyrių „Sidarso sudėtyje yra natrio“.

Sidarso išvaizda ir kiekis pakuotėje
Kietoji kapsulė (kapsulė)
4 mg kietosios kapsulės (kapsulės): kietoji želatininė kapsulė, 3 dydžio. Kapsulės korpusas ir dangtelis yra rudai geltonos spalvos. Kapsulės dangtelyje yra įspaustas juodas ženklas S 4 mg. Kapsulės turinys yra balti milteliai.

8 mg kietosios kapsulės (kapsulės): kietoji želatininė kapsulė, 0 dydžio. Kapsulės korpusas ir dangtelis yra baltos spalvos. Kapsulės dangtelyje yra įspaustas juodas ženklas S 8 mg. Kapsulės turinys yra balti milteliai.

Visų stiprumų Sidarso yra tiekiamos dėžutėse, kuriose yra:
· 10, 30, 50, 60, 90 arba 100 kietųjų kapsulių neperforuotose lizdinėse plokštelėse.
· 10 x 1, 30 x 1, 50 x 1, 60 x 1, 90 x 1 arba 100 x 1 perforuotose dalomosiose lizdinėse plokštelėse.

Gali būti tiekiamos ne visų dydžių pakuotės.

Registruotojas ir gamintojas

Krka, d.d., Novo mesto
Šmarješka cesta 6
8501 Novo mesto
Slovėnija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB KRKA LIETUVA
Senasis Ukmergės kelias 4,
Vilniaus raj., Užubalių k.
LT - 14013
Tel. + 370 5 236 27 40

Šis vaistas EEE valstybėse narėse registruotas tokiais pavadinimais:

Šis pakuotės lapelis paskutinį kartą peržiūrėtas 2024-05-09.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.


